# Daniel Libeskind
Daniel Libeskind (* 12. máj 1946, Lodž, Poľsko) je americký architekt poľského pôvodu. Venuje sa architektonickej praxi a urbanistickému plánovaniu. Je známy aj vďaka kritickej diskusii ohľadne architektúry a multidisciplinárnemu prístupu. Orientuje sa najmä na kultúrne a komerčné inštitúcie, od múzeí a koncertných hál až po kongresové centrá, univerzity, hotely, nákupné centrá a obytné budovy.

## Životopis
Narodil sa v židovskej rodine v meste Lodž v Poľsku. V roku 1965 sa stal občanom USA. Študoval hru na harmoniku v New Yorku, Bronxe, v Izraeli hru na klavír. Hudbu však zanechal, aby sa mohol venovať štúdiu architektúry. Vysokoškolský titul mu bol udelený v roku 1970 v Cooper Union for the Advancement of Science and Art v New Yorku. V roku 1972 ukončil postgraduálne štúdium v odbore Dejiny a teória achitektúry na School of Comparative Studies na Essex University vo Veľkej Británii. Od roku 1989 žije v Berlíne s manželkou a tromi deťmi.
Libeskind prednáša na mnohých univerzitách po celom svete. Je profesorom Hochschule für Gestaltung v Karlsruhe v Nemecku, na University of Pennsylvania, na katedre Lousia Kahna na Yale University.
Bol ocenený viacerými cenami vrátane Hiroshima Art Prize v roku 2001, ceny, ktorá sa udeľuje umelcom v oblasti medzinárodného mieru a dovtedy nebola udelená architektovi. V roku 1999 získal Deutsche Architekturpreis (Nemecká cena za architektúru) za Židovské múzeum v Berlíne, taktiež v roku 2000 Goetheho medailu za kultúrny prínos, v roku 1996 cenu americkej akadémie pre umenie a vzdelanie, v roku 1997 čestný doktorát na Humboldt Universität, v roku 1999 čestný doktorát na College of Arts and Humanities na Essex University vo Veľkej Británii, v roku 2002 čestné doktoráty na University of Edinburgh a Depaul University v Chicagu. Naposledy mu bol udelený čestný doktorát na University of Toronto v roku 2004.
Dve z jeho významných diel získali cenu RIBA: London Metropolitan University Graduate Centre a Imperial War Museum North. Imperial War Museum bolo nominované na Stirlingovu cenu. V roku 2004 bol vymenovaný za kultúrneho vyslanca pre architektúru v rámci programu CutureConnect.

## Prehľad diel
- 1978 - Micromegas
- 1987 - IBA City Edge Competition, Berlin, Nemecko (súťaž, prvá cena)
- 1993 - Symbol pre mesto, Dortrecht
- 1995 - Torhäuser Leipziger Platz - U3 Passarelle, Nemecko (súťaž)
- 1996 - Albert and Victoria Museum expansion, Londýn, Veľká Británia (súťaž)
- 1996 - National Gallery expansion, Dublin, Írsko (súťaž)
- 1996 - Jewish Community Center, Duisburg, Nemecko (súťaž)
- 1998 - Philhamonie, Bremen, Nemecko
- 1998 - Felix Nussbaum Haus, Osnabrück , Nemecko
- 1998 - Jewish Museum San Francisco, USA
- 2000 - Maurice Wohl Convention Center, Tel Aviv, Izrael
- 2001 - Denver Art Museum expansion, Denver, USA
- 2001 - Scény pre "Tristan und Isolde", Saarbrücken, Nemecko a Salzburg, Rakúsko
- 2001 - Židovské múzeum, Nemecko
- 2002 - Imperial War Museum North, Trafford Manchester, Veľká Británia
- 2002 - Studio Weill, Port d'Andratx, Mallorca, Španielsko
- 2002 - Scény pre "St. Francis of Assisi", Berlin, Nemecko
- 2002 - Creative Media Centre, Hong Kong (štúdia)
- 2003 - Militärhistorisches Museum, Dresden, Germany (štúdia)
- 2003 - London University Post Graduate Centre, Londýn, Veľká Británia
- 2004 - Citylife, bývalé Milan exhibition centre, Taliansko (súťaž, prvá cena)
- 2004 - The Ascent at Roebling's Bridge, Covington, USA (štúdia)
- 2004 - New Center for Arts and Culture, Boston, USA (štúdia)
- 2004 - Grand Canal Performing Arts Centre, Dublin, Írsko (štúdia)
- 2004 - Epic, obytný vežový blok, Sacramento, USA (štúdia)
- 2005 - The Hummingbird Centre for the Performing Arts, Toronto, Kanada(štúdia)
- 2005 - Memoria e luce, Padua, Taliansko
- 2005 - Jewish War Veterans Memorial Toronto, Kanada
- 2005 - Tangent, fasáda pre Hyundai Development Corporation Headquarters Seoul, Južná Kórea
- 2005 - Aura, obytný vežový blok, Sacramento, USA (štúdia)


## Video odkazy
- interview s Libeskindom - po otvorenie Jewish Museum in Berlin